DA maak koalisies in Sentraal-Karoo bekend | Maroela Media
Patricia de Lille tydens 'n vorige geleentheid. Foto: Twitter
Patricia de Lille, die DA se leier in die Wes-Kaap, het tydens 'n mediakonferensie gesê dat die party ná deeglike samesprekings besluit het om koalisie-ooreenkomste in Prins Albert, Laingsburg, Beaufort-Wes en die Sentraal-Karoo Distriksmunisipaliteit aan te gaan.
"Die vier partye hier teenwoordig het onder mekaar 'n ooreenkoms bereik oor hoe ons hierdie munisipaliteit voortaan sal regeer," het De Lille gesê. Volgens De Lille is daar op die volgende ooreengekom:
Die burgemeesterposisie in Prins Albert sal deur Goliath Lottering van die Karoo Gemeenskapsparty (KGP) beklee word, terwyl die posisies van adjunkburgemeester en Speaker deur die DA beklee sal word.
In Laingsburg sal die burgemeester Aubrey Marthinus van die Karoo Ontwikkelingsparty (KOP) wees, met die adjunkburgemeester en Speaker van die DA.
In Beaufort-Wes sal die burgemeester, adjunkburgemeester en die Speaker van die DA wees. Djorge Malooi sal hier die burgemeestersposisie beklee.
In die Sentraal-Karoo Distriksmunisipaliteit sal Noel Constable van die Karoo Democratic Force (KDF) as burgemeester aangestel word, terwyl die adjunkburgemeester en die Speaker van die KGP sal wees en die burgemeesterskomiteelid van die DA.
De Lille het gesê die ooreenkoms het historiese betekenis omdat dit "'n einde bring aan ANC-korrupsie in die Sentraal-Karoo-distrik".
"Hierdie ooreenkoms skep die geleentheid om hande te vat en die mense in die Sentraal-Karoo te wys hoe dit voel om 'n goeie regering te hê. Ons sal saam met ons vennote en die gemeenskappe daar buite hierdie munisipaliteite herbou. Ons sal beter dienste lewer wat besighede sal laat groei en werksgeleenthede sal skep. Ons wil sien hoe die toerismesektor hier blom en ons soek dieselfde vir die landbousektor," het De Lille gesê.
"Truman se ANC bestaan nie meer nie. Die ANC-korrupsie wat werksgeleenthede geknou het, is nou iets van die verlede."
Ek wens hierdie munisipaliteite in die Sentraal Karoo net die beste toe met julle taak. Lojaliteit, eerlike samewerking en harde werk met al die talente wat ons almal ontvang het. is wat nodig is om van ons land 'n sukses te maak.
Interessante toewysings. Nou hoop mens dat die bedmaats nie oorloop planne het nie. Dan is die DA terug waar hul voor die verkiesing was.
Noudat notsotruman en die anc nie meer daar in bevel is nie sal Beaufort Wes weer blom soos laaaaaaaaaaaank terug.
Deur genade is hier 'n deurbraak gemaak. Moet asseblief nie die mense van die streek teleurstel nie. Ek verwag dit nie, maar hulle ook nie.